Феликс Менделсон Бартолди
Якоб Лудвиг Феликс Менделсон Бартолди (), известен като Феликс Менделсон, е германски композитор от еврейски произход, диригент и пианист. Известен е като автор на прочутия „Сватбен марш“.

Биография 
Роден е в богатото и интелигентно семейство на банкера от еврейски произход Авраам Менделсон, което често е посещавано от най-видните интелектуалци за онова време: Фридрих Хегел, Йохан Волфганг Гьоте, Карл Мария фон Вебер, Карл Целтел и др. Негов дядо е еврейският философ Мозес Менделсон, основател на движението Хаскала (Еврейско просвещение). Баща му и майка му Лия обаче приемат християнството и променят фамилията си на Менделсон Бартолди.

През младите си години Менделсон работи, като следва класическите традиции в музиката. На 20-годишна възраст Менделсон изпълнява за първи път „Матеус Пасион“ на Йохан Себастиан Бах – 80 години след смъртта на известния композитор.

През октомври 1830 г. предприема продължително турне из Италия. Неговата „Италианска симфония“ е вдъхновена емоционално от преживяното по време на пътуването.

След завръщането си през 1835 г. Менделсон става общински музикален диригент и създава Лайпцигската консерватория. Сборникът, известен като Lieder ohne Wort („Песни без думи“) и състоящ се от 49 къси пиеси за пиано, композирани за начинаещи пианисти, е сред последните шедьоври, които Менделсон оставя на света.

През 1838 г. се жени за Сесил Жанрено. Бракът му е нетипично спокоен в сравнение с другите композитори от този период. Творци като Шопен, Лист и Берлиоз са силно повлияни от бурните си романтични връзки, докато Менделсон се наслаждава на семейната си идилия.

Умира в Лайпциг на 4 ноември 1847 г.

Творчество 
Менделсон е представител на романтизма в музиката. Той е основоположник на програмната концертна увертюра.

Симфонии 
 „Италианска симфония“ – 1833
 „Реформационна симфония“ – 1830 – 1832
 „Шотландска симфония“ – 1830 – 1842

Симфонични увертюри 
 „Сън в лятна нощ“ – 1826
 „Морска тишина и щастливо плаване“ – 1828
 „Хебриди“ – 1830 – 1832
 „Прекрасната Мелузина“ – 1833
 „Рюи Браз“ – 1839

Концерти 
 „Концерти за пиано и оркестър в сол минор“ – (1834)
 „Концерти за пиано и оркестър в ре минор“ – (1837)
 „Rondo brilliant за пиано и оркестър“ – (1834)
 „Концерт за цигулка и пиано в ми минор“ – (1844)

На 25 януари 1858 г. за първи път е изпълнено най-популярното му произведение „Сватбен марш“.

Външни препратки 
 
 
 Феликс Менделсон Бартолди на сайта на Регионална библиотека „Любен Каравелов“ в Русе

Композитори на Романтизма
Германски композитори
Оперни композитори
Германски диригенти
Германски органисти
Германски класически пианисти
Почетни граждани на Лайпциг
Евреи в Германия
Родени в Хамбург
Починали в Лайпциг